วันจันทร์ที่ 30 พฤศจิกายน 2563
รัฐบาล มอบวธ. จัดกิจกรรม “วันพ่อแห่งชาติ” น้อมรำลึกพระมหากรุณาธิคุณ ในหลวงรัชกาลที่ ๙ จัดริ้วขบวนพาเหรดยิ่งใหญ่ ชมนิทรรศการ “อัครศิลปิน” และการแสดงศิลปวัฒนธรรม ๑ - ๖
รัฐบาล มอบวธ. จัดกิจกรรม “วันพ่อแห่งชาติ” น้อมรำลึกพระมหากรุณาธิคุณ ในหลวงรัชกาลที่ ๙                                                                                     จัดริ้วขบวนพาเหรดยิ่งใหญ่ ชมนิทรรศการ “อัครศิลปิน” และการแสดงศิลปวัฒนธรรม ๑ - ๖
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่า รัฐบาลมีนโยบายในการเทิดทูนสถาบันชาติ ศาสนา และพระมหากษัตริย์ และทำนุบำรุงศาสนา ศิลปะและวัฒนธรรม จึงได้มอบหมายให้หน่วยงานภาครัฐจัดกิจกรรมเนื่องในวันคล้ายวันพระบรมราชสมภพพระบาทสมเด็จพระบรมชนกาธิเบศรมหาภูมิพลอดุลยเดชมหาราช บรมนาถบพิตร วันชาติและวันพ่อแห่งชาติ ๕ ธันวาคม ๒๕๖๓ ระหว่างวันที่ ๑ - ๖ ธันวาคม ๒๕๖๓ เวลา ๑๐.๐๐ - ๒๑.๐๐ น. บริเวณถนนสนามไชย สวนสราญรมย์ และมิวเซียมสยาม โดยในส่วนของกระทรวงวัฒนธรรม (วธ.) ได้รับมอบหมายให้จัดกิจกรรม ดังนี้ ๑.จัดนิทรรศการ "อัครศิลปิน” นำเสนอพระอัจฉริยภาพของพระบาทสมเด็จพระบรมชนกาธิเบศรมหาภูมิพลอดุลยเดชมหาราช บรมนาถบพิตร ๙ด้าน ประกอบด้วย (๑) พระอัจฉริยภาพด้านจิตรกรรม นำสำเนาภาพวาดฝีพระหัตถ์ และภาพจิตรกรรมที่ทรงวินิจฉัยมาจัดแสดง (๒) พระอัจฉริยภาพด้านประติมากรรม จัดแสดงงานประติมากรรมที่ทรงวินิจฉัย (๓) พระอัจฉริยภาพด้านวรรณศิลป์ นำหนังสือทรงพระราชนิพนธ์มาจัดแสดง และมหาราชานุสาสนี(คำสอนของมหาราช) ในหนังสือผ่านระบบINTERACTIVE Touchscreen
(๔) พระอัจฉริยภาพด้านการถ่ายภาพ นำเสนอสำเนาภาพถ่ายฝีพระหัตถ์ (๕) พระอัจฉริยภาพด้านวาทศิลป์ นำเสนอวีดีทัศน์พระบรมราโชวาทและพระราชดำรัสในโอกาสสำคัญต่าง ๆ (๖) พระอัจฉริยภาพด้านนาฏศิลป์และดนตรี นำเสนอข้อมูลที่ทรงอุปถัมภ์การแสดงโขน ละคร ศิลปะการแสดง และดนตรี (๗) พระอัจฉริยภาพด้านดุริยางคศิลป์ นำบทเพลงพระราชนิพนธ์ ผ่านระบบเทคนิคSounddome(๘) พระอัจฉริยภาพด้านหัตถศิลป์และงานออกแบบ นำเสนอวีดีทัศน์ผ่านระบบการฉายmappingบนเรือใบมดที่ทรงออกแบบและต่อขึ้นด้วยพระองค์เอง และ(๙) พระอัจฉริยภาพด้านงานสถาปัตยศิลป์ นำเสนอข้อมูลงานสถาปัตยศิลป์ที่พระองค์ทรงพระกรุณาโปรดเกล้าฯ พระราชทานพระราชดำริและพระบรมราชวินิจฉัย ระหว่างวันที่ ๑ - ๖ ธันวาคม ๒๕๖๓ เวลา ๑๐.๐๐ - ๒๑.๐๐ น. ณ บริเวณสนามหญ้าด้านข้างหน่วยบัญชาการรักษาดินแดน ถนนสนามไชย กรุงเทพฯ
๒.จัดริ้วขบวนพาเหรด "เรื่องราวชาวไทย ใต้ร่มพระบรมโพธิสมภาร” ระหว่างวันที่ ๑ - ๔ ธันวาคม ๒๕๖๓ และวันที่ ๖ ธันวาคม ๒๕๖๓ เวลา ๑๗.๐๐ - ๑๘.๐๐ น. โดยเริ่มต้นขบวนตั้งแต่มิวเซียมสยาม ถึงบริเวณหน้าศาลฎีกา ประกอบด้วย ๖ ขบวน ดังนี้ริ้วขบวนที่ ๑สยามภักดีภิรมย์รัฐ (ภาคกลาง) ประกอบด้วย วงกลองยาวและขบวนเครื่องแต่งกายวิรัชสราญรมย์แสดงเอกลักษณ์การแต่งกายในยุครัตนโกสินทร์ พร้อมด้วยกลุ่มชาติพันธุ์มอญ ไททรงดำ ลาวครั่ง และไทยเบิ้งริ้วขบวนที่ ๒ล้านนาภิวัฒน์ร่มพระบารมี (ภาคเหนือ) เสนอประเพณีและวัฒนธรรมของคนเมือง ประกอบด้วยการตีกลองสะบัดชัย ฟ้อนนกกิงกะหลา เต้นโตและฟ้อนขันดอก พร้อมด้วยกลุ่มชาติพันธุ์ไทใหญ่ อาข่า ม้งและกะเหรี่ยงริ้วขบวนที่ ๓อีสานสามัคคีคุณากร (ภาคอีสาน) แสดงประเพณีและวัฒนธรรมของชาวอีสานตอนบนและตอนล่าง ได้แก่ บายศรีสู่ขวัญ เซิ้งบั้งไฟ ผีตาโขนและตุงอีสาน พร้อมด้วยกลุ่มชาติพันธุ์ภูไท ไทยพวน ไทย้อ และกุย
ริ้วขบวนที่ ๔ถิ่นทักษิณาทรวัฒนธรรม (ภาคใต้) แสดงวัฒนธรรมการแต่งกายและวัฒนธรรมของชาวใต้ ได้แก่ โนรา ตารีบุหงา และเปอรานากันหรือบะบ๋ายะหยา มาสคอตอ้ายเท่ง และอ้ายหนูนุ้ย พร้อมด้วยกลุ่มชาติพันธุ์ซาไก มอแกน ไทยใหม่ และอูรักลาโว้ยริ้วขบวนที่ ๕ชุมชนน้อมนำมโนภักดิ์ (ชุมชนนานาชาติ ศาสนิกสัมพันธ์) ประกอบด้วย ๔ ศาสนิกชน คือ ซิกซ์ ฮินดู มุสลิมและคริสต์ และริ้วขบวนที่ ๖รวมใจจงรักนิรันดร ประกอบบทเพลงพระราชนิพนธ์ที่นำมาดัดแปลงดนตรีใหม่ ให้มีความสนุกสนาน เช่น เต้นฮิปฮอป สวิงแดนซ์ เพอร์คัชชั่น ป๊อปปิ้ง และ๓.จัดการแสดงทางวัฒนธรรมของชุมชนชาวไทย ชุด "บุปผาสักการะน้อมสำนึกในพระมหากรุณาธิคุณ” ในพิธีจุดเทียนมหามงคล วันที่ ๕ ธันวาคม ๒๕๖๓ เวลา ๑๙.๒๕ น. ณ มณฑลพิธีท้องสนามหลวงซึ่งเป็นการแสดง ๔ ภาคประกอบด้วย ภาคเหนือ ฟ้อนขันดอก ภาคกลาง ระบำร่มฉัตร ภาคใต้ รำตาลีบุหงา และภาคอีสาน ฟ้อนมาลัยข้าวตอก
รัฐมนตรีว่าการกระทรวงวัฒนธรรม กล่าวอีกว่า ขณะเดียวกันกรมศิลปากร กรมส่งเสริมวัฒนธรรม และสำนักงานศิลปวัฒนธรรมร่วมสมัย ร่วมกับศิลปินสาขาต่างๆ จัดกิจกรรมการแสดง ระหว่างเวลา ๑๖.๐๐ - ๒๐.๐๐ น. ณ เวทีการแสดงนิทรรศการ "อัครศิลปิน” บริเวณสนามหญ้าด้านข้างหน่วยบัญชาการรักษาดินแดน ได้แก่ วันที่ ๑ ธันวาคม เวลา ๑๖.๐๐ - ๑๗.๐๐ น. การแสดงBrass Ensembleน้อมรำลึกในพระมหากรุณาธิคุณ โดย วงดุริยางค์เยาวชนไทยในพระอุปถัมภ์ฯ (Thai Youth Orchestra:TYO) เวลา ๑๘.๐๐ - ๑๙.๐๐ น. การแสดงดนตรีไทยร่วมสมัย "วงกอไผ่” โดยนายอนันต์ นาคคง ศิลปินศิลปาธร สาขาดนตรี ประจำปี ๒๕๖๒ และเวลา ๑๙.๐๐ - ๒๐.๐๐ น. การบรรเลงและขับร้องเพลงพระราชนิพนธ์ในรัชกาลที่ ๙ โดยสำนักการสังคีต กรมศิลปากร วันที่ ๒ ธันวาคม เวลา ๑๖.๐๐ - ๑๗.๐๐ น. การแสดงเพลงอีแซวรำลึกในหลวงรัชกาลที่ ๙ โดยแม่ขวัญจิต ศรีประจันต์ ศิลปินแห่งชาติ สาขาศิลปะการแสดง (เพลงพื้นบ้าน-อีแซว) ปี ๒๕๓๙ เวลา ๑๘.๐๐ - ๑๙.๐๐ น. การแสดงนาฏศิลป์ร่วมสมัย ชุด "คิดถึง น้อมนำ ทำตาม” โดยคณะThe Creations Danceนาฏศิลป์สร้างสรรค์ และเวลา ๑๙.๐๐ - ๒๐.๐๐ น. การบรรเลงและขับร้องเพลงพระราชนิพนธ์ในรัชกาลที่ ๙ โดยสำนักการสังคีต กรมศิลปากร
วันที่ ๓ ธันวาคม เวลา ๑๖.๐๐ - ๑๗.๐๐ น. การแสดงลำตัดน้อมรำลึกในหลวงรัชกาลที่ ๙ โดยแม่ศรีนวล ขำอาจ ศิลปินแห่งชาติ สาขาศิลปะการแสดง (ศิลปะพื้นบ้าน-ลำตัด) ประจำปี ๒๕๖๒ เวลา ๑๘.๐๐ - ๑๙.๐๐ น. การแสดงร่วมสมัยชุด "คนเดียวที่คิดถึง” โดยนายมานพ มีจำรัส ศิลปินศิลปาธร สาขาศิลปะการแสดง ปี ๒๕๔๘ และเวลา ๑๙.๐๐ - ๒๐.๐๐ น. การบรรเลงและขับร้องเพลงพระราชนิพนธ์ในรัชกาลที่ ๙ โดยสำนักการสังคีต กรมศิลปากร วันที่ ๔ ธันวาคม เวลา ๑๖.๐๐ - ๑๗.๐๐ น. การแสดงของพ่อโดยคณะนักร้องประสานเสียงเยาวชนไทย เวลา ๑๘.๐๐ - ๑๙.๐๐ น. การแสดงการขับร้องวงประสานเสียง โดยคณะMu Choirวงขับร้องประสานเสียง มหาวิทยาลัยมหิดล และเวลา ๑๙.๐๐ - ๒๐.๐๐ น. การบรรเลงและขับร้องเพลงพระราชนิพนธ์ในรัชกาลที่ ๙ โดยสำนักการสังคีต กรมศิลปากร
วันที่ ๕ ธันวาคม เวลา ๑๓.๓๐ - ๑๔.๓๐ น. การแสดงเพลงทรงเครื่อง "รักของพ่อ” โดยคณะแม่บัวผัน เวลา ๑๔.๓๐ - ๑๕.๑๐ น. การแสดงดนตรี กวี ศิลป์ ชื่อชุด "น้อมนำคำพ่อสอน” จากวงดนตรีวิทยาลัยดุริยางคศิลป์ มหาวิทยาลัยมหิดล ประกอบการวาดทรายจากอาจารย์ก้องเกียรติ กองจันดี ควบคุมการแสดงโดย ดร.ณรงค์ ปรางค์เจริญ ศิลปินศิลปาธร สาขาคีตศิลป์ ประจำปี ๒๕๕๐ และเวลา ๑๕.๑๐ - ๑๖.๐๐ น. การบรรเลงและขับร้องเพลงพระราชนิพนธ์ในรัชกาลที่ ๙ โดยสำนักการสังคีต กรมศิลปากร และวันที่ ๖ ธันวาคม เวลา ๑๖.๐๐ - ๑๗.๐๐ น. การแสดงสืบสานดุริยศิลป์ ใต้ร่มพระบารมี โดยวงดุริยางค์เครื่องลมเยาวชนไทย(Thai Youth Winds:TYW) เวลา ๑๘.๐๐ - ๑๙.๐๐ น. การแสดงหุ่นกระบอกร่วมสมัย เรื่อง "พระเนมิราชชาดก” โดยคณะบ้านตุ๊กตุ่นและเวลา ๑๙.๐๐ - ๒๐.๐๐ น. การบรรเลงและขับร้องเพลงพระราชนิพนธ์ในรัชกาลที่ ๙ โดยสำนักการสังคีต กรมศิลปากรสอบถามรายละเอียด สายด่วนวัฒนธรรม ๑๗๖๕ หรือโทร. ๐ ๒๒๐๙ ๓๖๑๕ - ๑๙ ในวันและเวลาราชการ
-----------------------------